יולי 2025

**קריטריונים לוועדת הנצחה**

**מבוא**

הטיפול בתחום ההנצחה הוא מהנושאים הרגישים בהם עוסקים נבחרי הציבור ברשות המקומית. ההחלטה את מי להנציח ובאיזה אופן טומנת בחובה דילמות ציבוריות ואתיות המלוות בדרך כלל ברגשות עמוקים של המשפחה המבקשת להנציח את יקיריה ברמת המועצה.

על חברי מליאת המועצה והנהלתה מוטלת האחריות והחובה להוביל לקבלת ההחלטות בראייה כוללת תוך הבטחת שוויוניות ושקיפות אשר ישקפו את המסרים הציבוריים, הקהילתיים והחינוכיים של המועצה.

מטרת המסמך היא להגדיר מדיניות בנושא רגיש זה, ולהסדיר את האופן וההליך להגשת בקשה להנצחה.

אמות המידה אלה יחולו החל מיום אישורן במליאה.

מסמך זה אינו חל לגבי קביעת שמות רחובות, דרכים, כיכרות, סמטות, שכונות, גנים ציבוריים או חלק מהם, המוסדרים באמצעות ועדת השמות והכל בהתאם להוראות סעיף 24ב לפקודת המועצות המקומיות.

אין במסמך זה כדי לגרוע מהוראות נוהל תרומות של משרד הפנים ובהוראות הדין, וכל בקשה להנצחה תיבחן ותאושר תחילה בהתאם לנוהל תרומות.

**ועדת הנצחה**

ועדת ההנצחה תהא מורכבת משישה חברים, והיא תורכב בהתאם לחוק באופן הבא: שליש מחבריה יהיו חברי מועצה, שליש נציגי ציבור ושליש בני משפחות של נרצחי פעולות טרור שהיו תושבי המועצה.

ועדת ההנצחה תמונה על ידי מליאת המועצה.

הוועדה תיזום, תתכנן ותהווה כתובת לדון בבקשות להנצחת זכרם של תושבי מועצה אזורית נחל שורק בהתאם למסמך זה ולאמות המידה כמפורט בו.

**בקשות להנצחה**

1. הוועדה תדון בפניות שיונחו על שולחנה על-ידי כל אחד מאלה: ממלא תפקיד, מחלקה, ישוב, משפחה.
2. באשר להנצחת זכרם של נרצחי טרור הועדה תיזום ותתכנן דרכי הנצחה ופעולות הנצחה לתושבי העיר שנרצחו בעקבות פעילות טרור.
3. באשר ליתר האוכלוסיות הוועדה לא תיזום מהלכי הנצחה מטעמה.
4. הפניות לוועדה יוגשו באמצעות טופס פניה דיגיטלי ובו יפורטו: פרטי המבקש, הקשר של המבקש למונצח, פרטי המונצח ותמצית קורות חייו כולל תאריך לידה ותאריך פטירה, נסיבות הפטירה, מהות הבקשה להנצחה והאופן המבוקש להנצחה בצירוף מסמכים רלוונטיים נוספים.
5. הפונה יוכל לבקש להופיע בפני הוועדה לצורך הצגת הבקשה להנצחה.
6. הוועדה תדון בכל בקשה ותיתן את החלטה מנומקת בכתב לפונה.
7. בהחלטת הוועדה לפונה יצוין, כי הפונה רשאי להגיש בקשה לעיון מחדש על החלטת הוועדה בפני ועדת ההנהלה של המועצה וזאת בתוך 30 ימים מיום קבלת ההחלטה של הוועדה.
8. ועדת ההנצחה תקבע את סדרי עבודתה ומועדי כינוסה.
9. לא ידון חבר ועדה בעניין הנוגע לו אישית, לרבות היכרות אישית עם מגיש הבקשה או המונצח.
10. לכל דיוני הוועדה יירשם פרוטוקול.

**אמות מידה ועקרונות מנחים**

1. הוועדה תדון ותשקול את הפניות המוגשות אליה על בסיס הפרמטרים הקבועים הבאים:
* התרומה הציבורית של מי שמבקשים להנציח;
* הקשר של מי שמבקשים להנציח או הנסיבות אל האזור;
* התאמת אופן ההנצחה לנסיבות;
* קיום מקורות תקציב נדרשים לאורך זמן.
1. הוועדה תקיים דיון מקדמי האם מדובר בסוגיה בעלת משקל ציבורי כבד. בנסיבות בהן החליטה, ברוב דעות, שהסוגייה בעלת משקל ציבורי כבד, היא תעביר את ההחלטה למליאת המועצה.
2. הוועדה תדון אם לאשר את הפניה או להשיב עליה בשלילה.
3. הוועדה תוכל לבקש מידע נוסף ולהיפגש עם אנשים רלוונטיים.
4. ככל שבקשה הוגשה שלא על ידי בן המשפחה, יש להיפגש עם בני המשפחה בטרם קבלת ההחלטה ולשמוע את טענותיהם.
5. תקבע הנצחה אחת לכל נפטר.
6. החלטות הועדה תקפות ל- 3 שנים מיום אישור הבקשה בוועדת הנצחה.
7. יש לשאוף להימנע מהנצחה באמצעות קריאת נכסים, מבנים ואתרים ציבוריים, או חלקים מהם, על שם אדם למעט במקרה של תרומות, שיקבעו ע"פ נוהל קבלת תרומות.

**פירוט פעילות הנצחות בסמכות הוועדה**:

1. **הנצחת איש ציבור** - אישי ציבור תושביה מועצה האזורית נחל שורק שנפטרו ותרמו בעת כהונתם ובשנות חייהם, לאורך זמן, מזמנם ומרצם למען המועצה או מתנדב - אזרח אשר חירף את נפשו למען המועצה או למען המדינה, יונצחו בשלט לאחר הגשת בקשה מפורטת או ביוזמת המועצה בתיאום עם בני המשפחה.

סכום השתתפות המועצה לא יעלה על 1,500 ₪ ויבוצע ע"י הוספת שלט (לפי פורמאט קבוע

שקבעה המועצה) במתחם הנצחה שייבחר ע"י מליאת המועצה לאחר בחינת מקומות מתאימים לכך.

1. **אישי ציבור אשר נפטרו בעת כהונתם הנושאים באחד מהתפקידים הרשמיים הבאים**: רב ראשי, ראש מועצה, חבר מועצה, ראש ישיבה, ימומן שלט הנצחה ע"י המועצה (לפי פורמאט קבוע שקבעה המועצה) בסכום שלא יעלה על 1,500 ₪ בתחום המוסד בו כיהן עפ"י ובתיאום עם הנהלת המוסד.
2. **הנצחת חללי מערכות ישראל ונרצחי טרור-** הנצחת חללי מערכות ישראל ונרצחי טרור יהא על פי בקשת המשפחות ובתיאום איתן, ככל שיוקם אתר מרכזי בתחומי המועצה, באתר האינטרנט של המועצה, במצגות יום הזיכרון, על פי החלטות ועדת ההנצחה והמועצה ועל פי החוקים והתקנות ללא התניה כספית.

א. **הנצחה באמצעות פעילות קהילתית**.

בקשה להנצחה במסגרת **פעילות קהילתית** כלל מועצתית לזכר חללי מערכות ישראל  ולזכר נרצחי טרור תועבר לועדת ההנצחה. בני משפחה יוכלו לבקש להנציח את בן משפחתם, בדרך של פעילות קהילתית במרחב הציבורי (כגון: תחרויות ספורט, צעדה, חידון לימודי, הסברה בבתיה"ס וכיו"ב). הפעילות תהיה פתוחה לכלל הציבור ותתקיים בישובי המועצה. המועצה תסייע לוגיסטית לצורך קיום פעילות זו אחת לשנה, בשווה ערך לסכום שלא יעלה על 1,500 ₪.

יובהר כי המועצה אינה מתחייבת להמשיך ההנצחה באמצעות פעילות קהילתית אם המבקש יפסיק את מימון ההוצאות.

ב. **הנצחה פיזית במרחב הציבורי**

השיקולים להנצחת נפטרים במרחב הציבורי יהיו תרומה לרווחת הציבור הרחב ועל פי הצרכים הציבוריים בכפוף להחלטות ועדת הנצחה ומליאת המועצה.

תינתן האפשרות לבני משפחה המבקשת לתרום במטרה להנציח את הנפטר באחד מהפרויקטים הקהילתיים העומדים על סדר היום של המועצה ובתיאום עם המועצה. ההנצחה תהיה חלק מפרויקט לרווחת הציבור כגון גינה ציבורית, שביל אופניים, גן משחקים, ספסל מבנה או חלק ממבנה וכיו"ב, זאת בתאום עם המועצה.

מימון ההנצחה יהיה מכספי תרומת המשפחה ובתאום עם הגורם הרלבנטי במועצה. **מובהר שתחזוקת המתקנים שייתרמו תחול על המועצה ובלבד שנבדק כי מדובר בהוצאות נלוות שאינן משמעותיות.**

משפחה שתבקש לתרום ממקורותיה למימון הקמת פרויקט ציבורי שלם להנצחה כגון פארק, ספריה, בית כנסת וכיו"ב והוא יאושר על ידי ועדת ההנצחה ומליאת המועצה, יונצחו בו שמות המונצחים בשלט במתחם זה על פי המפורט לעיל ותרומה זו תבוצע על פי נוהל תרומות.

מובהר  כי הבקשה להשתתפות המועצה, תבחן במועד הגשת הבקשה על פי אמות המידה ובמסגרת המשאבים העומדים לרשותה וכי לפונים לא תהיה זכות מוקנית לקבלת סיוע ו/או השתתפות של המועצה.

השתתפות המועצה במימון, ככל שתאושר כאמור, תהא בהתאם להחלטות ועדת ההנצחה וכפוף לאישור מפורש של מליאת המועצה, כולל המקור התקציבי וסעיף תקציבי.

1. **ההנצחה לנפטרים שהיו עובדי המועצה ותאגידיה**

ניתן יהיה להנציח עובדי מועצה ותאגידים מועצתיים שנפטרו במהלך תפקידם או לאחר סיומו ושמשו בתפקידים בכירים, בהם תרמו תרומה משמעותית לחיי הקהילה במועצה.

אין חובה ואין ציפיה להנציח את כל העובדים שנפטרו ועומדים בהגדרה שבסעיף זה, אלא את אלה שבוצעה לגביהם פניה כמפורט בסעיף 2.

ההנצחה זו תתמקד באירועים חד פעמיים או באירועים חוזרים כגון אירועי ספורט, ימי עיון, ערבי תרבות וכו' והכל בהתאם לתקציב שנתי שיוגדר מראש ויאושר כחלק מתקציבה השנתי של המועצה.

המחלקות יוכלו להנציח את מנהליהם ועובדיהם במסגרת פנימית ובאופן צנוע למשל: תליית תמונות בעלות חזות אחידה, טקס מחלקתי וכו'

ב. הנצחה מסוג זה מחייבת אחידות בסטנדרטים בתוך המחלקה/תאגיד.

 ג. מסגרת ההנצחה המקומית תובא לאישור הועדה לענייני הנצחה. לאחר מכן, בכל אירוע הנצחה שיערך במסגרת המאושרת, לא יידרש דיון ואישור נוסף של הועדה.

**אושר במליאת המועצה מס' 03/2025 מיום 8/4/25**